Flere kvinder fortæller om smerter under operationen

Siden tv-programmet Kontant for to uger siden fortalte om, hvordan kvinder var vågnet op i smerte under deres brystforstørrende operationer, har flere kvinder berettet om samme oplevelse med at vågne op i smerte under operationen. Fælles for kvinderne er, de troede, at de ville sove og være smertefri under operationen.

Læs også : Vågnede under brystoperation: Flere kvinder melder nu om grusom oplevelse

Under operationen kunne jeg mærke det sidste sting hun gav mig. Jeg sagde av, og så var hun færdig. 2. kvinde

Utraditionel bedøvelsesform

Plastikkirurgen, Susanne Arffmann fra Vejle, bruger en utraditionel bedøvelsesform, når hun opererer implantater ind under brystmusklen. Her bliver kvinderne lokalbedøvet og kommer i en rus, det såkaldte sedation.

På de fleste andre plastikkirurgiske behandlingssteder foregår den slags operationer, hvor brystimplantaterne bliver lagt ind under brystmusklen, i fuld bedøvelse, og det er en anæstesilæge, der står for selv bedøvelsen. På Susanne Arffmanns klinik er der ingen anæstesilæge tilknyttet. Her er det en anæstesisygeplejerske, der står for bedøvelsen under ansvar af Susanne Arffmann.

Fagligt selskab: Den beskrevne praksis er uacceptabel

Susanne Arffmanns metode er blevet kritiseret af andre plastikkirurger og af anæstesilæger.

Dansk Selskab for Anæstesiologi og Intensiv Medicin (DASIAM), som er det faglige selskab for anæstesilæger, har kaldt metoden for uacceptabel, da selve operationen volder så stor smerte, at kun fuld bedøvelse kan anbefales.

Susanne Arffmann forsvarer sin metode og siger:

- Der er en løbende diskussion blandt læger og sygeplejersker om kompetencer og faggrænser, og det er klart, at lægernes organisation har en holdning her. Mig bekendt er det almindeligt udbredt at anæstesisygeplejersker forestår sedation, og det er den praksis, som sundhedsmyndighederne har godkendt hos mig.

Ifølge Susanne Arffmann skulle hendes metode også blive brugt visse steder i Sverige.

Læs også : Styrelsen for Patientsikkerhed: Det er ok at vågne under brystoperation

Susanne Arffmann: Man er smertefri

Susanne Arffmann har ved flere lejligheder fortalt DR, at kvinderne ikke føler smerte under operationen. I en mail til DR skriver hun:

- Man er smertefri men kan have et vågent eller halvvågent øjeblik på 5-10 sekunder, indtil de bedøvende stoffer virker igen.

Mailen står i skærende kontrast til de beretninger, DR har fået fra kvinder, der er blevet opereret hos Susanne Arffmann.

I bunden af denne artikel bringer DR 10 udsagn fra kvinder, der, efter deres egen forklaring, er vågnet op i smerte under operationen.

Sådan har DR fået kontakt til kvinderne Siden efteråret 2015 har der været en lukket Facebook-gruppe med omkring 100 medlemmer. Fælles for medlemmerne af gruppen er, at de er blevet behandlet hos Susanne Arffmann og er kede af behandlingen og/eller resultatet. DR har som nogle af de eneste journalister fået lov til at skrive i gruppen og kommunikere med kvinderne. Det er igennem denne gruppe, at vi har fundet de medvirkende til artikler og tv. DR skal dog oplyse om, at der også på Facebook findes en gruppe patienter, der glade for deres behandlinger hos Susanne Arffmann.

Myndighederne forlanger en forklaring

Efter den seneste tids sager om kvinder, der fortæller, at de er vågnet op i smerte, går Styrelsen for Patientsikkerhed nu ind i sagen. I en mail til DR skriver Styrelsen for Patientsikkerhed:

- Vi ser med alvor på den aktuelle sag. Vi er i gang med hurtigt at undersøge sagen og vil i den forbindelse bl.a. indkalde Susanne Arffmann til samtale med henblik på at få en redegørelse for, hvordan hun sikrer sig, at patienter ikke vågner op i smerte under operationen.

Til DR siger Susanne Arffmann:

- Det er korrekt, at der er indledt en dialog med embedslægen. Jeg er fortsat af den opfattelse, at kombinationen lokalbedøvelse og sedation er velegnet til brystforstørrende operationer, og det er den metode, myndighederne hidtil har godkendt. Men det siger sig selv, at hvis sundhedsmyndighederne ændrer opfattelse i forhold til den hidtidige praksis, så retter jeg ind.

Den undersøgelse, Styrelsen for Patientsikkerhed nu har sat i gang, kan også omfatte beretninger fra kvinder, der har oplevet at vågne op i smerte. Derfor opfordrer Styrelsen for Patientsikkerhed kvinderne til at kontakte dem og skriver således til DR:

– Man kan udfylde en klage elektronisk via vores hjemmeside, og man er også velkommen til at henvende sig med en beskrivelse af sin oplevelse til vores hovedpostkasse sst@sst.dk.

DR har været i kontakt med mere end 30 patienter, der er blevet opereret af Susanne Arffmann. DR har primært fået kontakt til dem gennem en lukket Facebookgruppe, men efter vi sendte Kontant torsdag forrige uge har flere også selv henvendt sig. Vi har spurgt nogle af patienterne, om de følte smerter i forbindelse med deres operation, og om deres brystimplantater blev lagt under musklen. Nedenstående er et udpluk af deres svar. Vi har valgt at anonymisere kvinderne, men kender identiteten på dem.

Jeg fik min første operation ved Susanne for 2,5 år siden. Jeg vågnede op under operationen den første gang, hvor hun var ved at lægge implantatet ind i mig. Jeg kunne mærke, hvordan hun rykkede i min hud, og jeg råbte virkelig av og stop. Men hun forsatte, hvor ham der styrer medicinen til sidst sagde, at hun måtte vente, til jeg var smertedækket igen og sov. 10. kvinde

1. Kvinde

- Vågnede også med smerter, havde min far og kæreste med og de kunne høre mig jamre ude på gangen. Jeg fik noget "ekstra" til at sove på, som hun sagde, og så var jeg væk igen. Jeg havde meget svært ved at vågne igen, så blev båret i sengen, og mit blodtryk var meget lavt, da sygeplejersken var inde og måle det. Jeg fik en slags beroligende i mit drop efter operationen, da jeg rystede meget. Fik det to eller tre gange.

2. Kvinde

- Under operationen kunne jeg mærke det sidste sting hun gav mig. Jeg sagde av, og så var hun færdig.

3. Kvinde

- Jeg kunne mærke, da hun startede med at skære i mig og vågnede op undervejs med smerte.

4. Kvinde

- Jeg vågnede jo sidst i operationen, da hun syede det ene bryst sammen.

5. Kvinde

- Også under brystmusklen her og vågnede under operationen, fordi det gjorde fandens ondt.

6. Kvinde

- Vågnede under operationen med smerter.

Jeg kunne mærke, da hun startede med at skære i mig og vågnede op undervejs med smerte. 3. kvinde

7. Kvinde

- Jeg vågnede også og havde smerter - og har det stadig! Og jeg fik også lagt under musklen.

8. Kvinde

- Jeg fik lagt under musklen. Og vågnede under operationen og skreg/råbte ”av”. Smerten var i højre bryst. Susanne sagde, jeg skulle lægge mig til at sove, og jeg sagde til hende - så giv mig noget mere (bedøvelse red.). Meget skræmmende oplevelse.

9. Kvinde

- Jeg vågnede under og har daglige smerter + voldsomme smerter i forbindelse med operationen.

10. Kvinde

- Jeg fik min første operation ved Susanne for 2,5 år siden. Jeg vågnede op under operationen den første gang, hvor hun var ved at lægge implantatet ind i mig. Jeg kunne mærke, hvordan hun rykkede i min hud, og jeg råbte virkelig av og stop. Men hun forsatte, hvor ham der styrer medicinen til sidst sagde, at hun måtte vente, til jeg var smertedækket igen og sov.

Se mere om Susanne Arffmann i Kontant torsdag kl. 21 på DR1.